ഡി.ഐ.ജിയുടെ അന്വേഷണ റിപ്പോര്ട്ട് കുണ്ടറയിലെ പരാതി സംശയാസ്പദം, സി.ഐയ്ക്ക് വീഴ്ച തിരുവനന്തപുരം: എന്.സി.പി നേതാവായ ഹോട്ടല് ഉടമ കൈയില് കയറിപ്പിടിച്ച് അപമാനിച്ചെന്ന കുണ്ടറ സ്വദേശിയായ യുവതിയുടെ പരാതി കൈകാര്യം ചെയ്തതില് കുണ്ടറ സ്റ്റേഷന് ഹൗസ് ഒാഫീസര്ക്ക് വീഴ്ചയുണ്ടായെന്ന് തിരുവനന്തപുരം റേഞ്ച് ഡി.ഐ.ജി സഞ്ജയ് കുമാര് ഗുരുദിന്, ഡി.ജി.പി അനില്കാന്തിന് റിപ്പോര്ട്ട് നല്കി. പരാതിക്കാരി ഉന്നയിച്ച ആരോപണങ്ങള് സി.ഐ ഗൗരവത്തിലെടുത്തില്ല. പരാതിയിലെ വസ്തുതകള് പരിശോധിക്കാന് തയ്യാറായില്ല. രാഷ്ട്രീയ ലക്ഷ്യങ്ങളോടെയാണ് ഇങ്ങനെയൊരു പരാതിയെന്ന് സംശയിക്കേണ്ടിയിരിക്കുന്നു. പൊലീസ് പലവട്ടം ആവശ്യപ്പെട്ടിട്ടും പരാതിക്കാരി മൊഴിയോ തെളിവോ നല്കിയില്ല. പരാതിയില് കഴമ്ബില്ലെന്ന് അറിഞ്ഞിട്ടും തീര്പ്പാക്കിയില്ലെന്നതും സി.ഐയുടെ വീഴ്ചയാണെന്നും യുവതിയുടെ പരാതി സംശയാസ്പദമാണെന്നും റിപ്പോര്ട്ടിലുണ്ട്. പരാതി ലഭിച്ച ശേഷം 22 ദിവസം കഴിഞ്ഞ്, മന്ത്രി എ.കെ.ശശീന്ദ്രനും യുവതിയുടെ പിതാവുമായുള്ള ഫോണ്സംഭാഷണം പുറത്തുവന്നശേഷം പൊലീസ് കേസെടുത്തത് ഏറെ വിവാദമായിരുന്നു. അതേസമയം, പരാതിയുമായി ചെന്നപ്പോള് പൊലീസ് ഒഴിവാക്കാന് ശ്രമിച്ചെന്നും മാദ്ധ്യമങ്ങളില് വാര്ത്തയായപ്പോഴാണ് അന്വേഷണം തുടങ്ങിയതെന്നുമാണ് യുവതി പറയുന്നത്. നിയമസഭയില് പ്രതിപക്ഷം ഇക്കാര്യമുന്നയിച്ചപ്പോഴാണ് പൊലീസിന്റെ വീഴ്ച അന്വേഷിക്കുമെന്ന് മുഖ്യമന്ത്രി പിണറായി വിജയന് പ്രഖ്യാപിച്ചത്. പരാതിയില് പൊലീസ് നടപടിയെടുക്കാതിരുന്നതും കേസൊതുക്കാന് മന്ത്രി ഇടപെട്ടതും ചൂണ്ടിക്കാട്ടി ഗവര്ണറെ കണ്ട് പരാതി നല്കാനൊരുങ്ങുകയാണ് പരാതിക്കാരി.